"Bez kávy ráno nefungujem," povie cica a odpije si zo sladkej brečky s nízkotučným sójovým mliekom a tromi druhmi sirupov, ktorá okolo kávy vlastne ani nešla. No vážne, dnešní ľudia už pomaly ani nevedia, ako chutí. Tradičné čierne espresso vystriedali pseudokávy na štýl kakaa, napenené, so šľahačkou, posypané čokoládou či škoricou, z ktorých ti viac ako kofeín píše to kvantum cukru.
Ale nebudeme sa tváriť, všetci na to máme občas chuť. Život na Slovensku, kde sa minimálka po rokoch konečne odlepila od hranice štyroch stoviek, je už beztak horký, tak prečo si ho miestami trochu neosladiť. Problém je v tom, že ak si chceš takým fancy frappéčkom sladiť život denne, bude ťa to ročne stáť minimálne obličku.
No fakt, strašne sú tieto vtipné kávy drahé. V starbuckse si za jeden pohár so skomoleninou tvojho mena vypýtajú bezmála desať eur a za to by priemerný, na vifonkách odchovaný, slovenský študák mohol jesť celý mesiac. To nie je dobrý deal. Našťastie, mladá slečna z TikToku na to vymyslela skvelý life-hack.
Dievča, ktoré na sociálnej sieti figuruje pod menom @ellbrxo, si zadovážilo podobný drink za zhruba dve eurá. A nie, nespravila si ho doma, na takú babračku nikto ráno nemá čas. Namiesto toho si v McDonald's kúpila jeden shot espressa a jeden malý vanilkový milkshake a neskôr ich v aute zmiešala dokopy.
https://www.tiktok.com/@ellbrxo/video/6867480458213494022
Cena oboch nápojov sa pohybuje niekde okolo jedného eura, takže za dve oči dostala nápoj podobný vanilkovému frappé. Celkom slušné, za takú cenu. Ľuďom sa jej šikovný hack náramne páčil, o čom jasné svedčí fakt, že si ho za pár dní prezrelo viac ako 280-tisíc užívateľov. Vyskúšaš ho niekedy aj ty?
Zdroj: ellbrxo / TikTok